FI Euroopan unionin virallinen lehti CE 78/520

(2004/C 78 E/0541)

KIRJALLINEN KYSYMYS P-3322/03

esittäjä(t): Gabriele Stauner (PPE-DE) komissiolle

(5. marraskuuta 2003)

Aihe: Varapuheenjohtaja Kinnock ja viitteet Eurostatissa ilmenneistä säännönvastaisuuksista

Paul van Buitenen paljasti 31. elokuuta 2001 pääjohtaja Brünerille ja Reichenbachille toimittamassaan asiakirjassa (”File on possible irregularities in many Commission services”) myös lukuisia Eurostatiin liittyviä säännönvastaisuuksia.

Van Buitenen toi pääjohtajien tietoon muun muassa tarkastuskertomuksen, jossa kuvaillaan salaisten tilien käyttöä Eurostatissa.

Lisäksi hän esitti viitteitä siitä, että eräs Eurostatin johtaja olisi syyllistynyt useaan virkavirheeseen.

Milloin kurinpitokysymyksistä vastaava komission varapuheenjohtaja Kinnock sai kopion mainitusta asiakirjasta?

Ovatko myös hänen kabinettinsa jäsenet saaneet tutustua kyseiseen asiakirjaan? Jos ovat, niin milloin?

Mitä Kinnock on tehnyt saadakseen haltuunsa edellä mainitun tarkastuskertomuksen?

Mihin toimiin Kinnock on ryhtynyt, jotta kyseistä johtajaa vastaan esitetyt syytteet tutkittaisiin? Mikä on tulos?

Neil Kinnockin komission puolesta antama vastaus

(19. tammikuuta 2004)

Paul van Buitenen toimitti 31. elokuuta 2001 Euroopan petostentorjuntaviraston (OLAF) pääjohtajalle sekä komission henkilöstön ja hallinnon pääosaston pääjohtajalle 5 000-sivuisen asiakirjan. Myöhemmin OLAF sekä henkilöstön ja hallinnon pääosasto totesivat, että asiakirja sisälsi 270 yksilöitävissä olevaa väitettä.

Kuten arvoisa parlamentin jäsen tietää aiemmin annettujen parlamentin vastausten ja lausuntojen perusteella, komission henkilöstöstä ja hallinnosta vastaava varapuheenjohtaja Neil Kinnock vastaanotti jäljennöksen kyseisestä asiakirjasta hallinnon ja henkilöstön pääosastolta syyskuun 2001 alussa ylempiä virkamiehiä nimittävänä virkamiehenä, johon asiakirjassa viitataan.

Komission jäsenellä ja hänen kabinettinsa jäsenillä ei ollut syytösten laajuuden vuoksi mahdollisuutta määritellä, olivatko asiakirjassa esitetyt asiat sääntöjenvastaisuuksia. Siispä ainoastaan tutkintaelimet pystyivät määrittelemään asian perustellusti ja tyydyttävästi. Asiakirja toimitettiin niille vakiintuneiden ja asiaan liittyvien menettelytapojen mukaisesti ja selvitystyö jätettiin asianmukaisesti niille.

Kuten parlamentille on tiedotettu, OLAF sekä hallinnon ja henkilöstön pääosasto tekivät alustavan arvion Paul van Buitenenin toimittamasta materiaalista hänen esittämiensä alustavien luonnosten pohjalta määritelläkseen, mitkä hänen tekemistään syytöksistä kuuluivat OLAFin toimivaltaan Euroopan petosten-torjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 (1) 1 artiklan 3 kohdan mukaisesti ja siten OLAFin tutkittaviksi. Aiemmin annettujen vastausten perusteella parlamentin jäsen tietää, että Eurostatiin liittyvän asiakirjan aineiston katsottiin kuuluvan kokonaisuudessaan OLAFin toimialaan erityisesti siksi, että OLAF tutki jo kyseisiä asioita.

Siksi toimivaltaiset analyytikot arvioivat alusta alkaen, että Paul van Buitenenin Eurostatin osalta esittämät tiedot kuuluivat OLAFin toimivaltaan ja siten ennemminkin OLAFin kuin hallinnon ja henkilöstön pääosaston tai Neil Kinnockin tutkittaviksi. OLAFin tutkintatuomareiden tiivistetty arvio OLAFille toimitetun asiakirjan sisällöstä lähetettiin komission hallinnon pääosaston pääjohtajalle sekä parlamentin talousarvion valvontavaliokunnan puheenjohtajalle 15. helmikuuta 2002.

Tällöin OLAF päätti Eurostatin osalta, etteivät saadut tiedot olleet peruste uusien tutkimusten aloittamiseksi. Paul van Buitenenin Eurostatista toimittamat tiedot siirrettiin kuitenkin asiaa koskeviin tiedostoihin.

(1) EYVL L 136, 31.5.1999.